101 ‘onwettige myners’ vasFoto: SAPD Die polisie in Welkom in die Vrystaat het Donderdag, tydens ŉ polisieoperasie om onwettige mynbedrywighede in die gebied te bekamp, altesaam 101 verdagtes in hegtenis geneem. Brig. Motantsi Makhele, woordvoerder van die polisie, het gesê lede van die Welkom-polisie, taktiese reaksie-eenheid, misdaadvoorkomingseenheid, die polisie se eenheid vir openbare orde en beamptes van die Davdoe private veiligheidsmaatskappy was by die operasie betrokke. “Die beamptes is hoofsaaklik in Sewende- en Agtstestraat in Welkom se nywerheidsgebied ontplooi, waar 101 verdagtes, wat vermoedelik by bogrondse onwettige mynbedrywighede betrokke is, in hegtenis geneem is,” het Makhele gesê. Foto: SAPD “Die meeste van die verdagtes wat aangekeer is, is Lesotho-burgers. Hulle sal nou op ŉ aanklag van betreding tereg staan, maar nog aanklagte kan later bygevoeg word, aangesien die polisie nou hul dokumente nagaan om te bepaal of hulle wettig in die land is.” Makhele het gesê al die verdagtes sal Maandag in die hof verskyn. Intussen het genl.maj. Apathia Modise, die polisiebevelvoerder in Welkom, die sukses van die operasie geloof en gesê die kernoorsaak van onwettige mynbedrywighede moet uitgeroei word. “Ons is deeglik bewus daarvan dat mense, wat bogronds met die bedrywighede begin, later begin om onwettig ondergronds te beweeg. Daarom moet ons gereeld die oppervlak skoonmaak om soortgelyke bedrywighede te ontmoedig,” het Modise gesê.